google/wiki40b huggingface dataset:
Sachsen-Coburg-Gotha

Historie

Hertugdømmene Sachsen-Coburg og Gotha kom i personalunion i 1826, da den siste hertug av Sachsen-Gotha-Altenburg døde uten mannlige arvinger. Hans slektninger delte hans landområder, og svigersønnen, hertug Ernst I av Sachsen-Coburg-Saalfeld mottok Gotha, og endret sin tittel til hertug av Sachsen-Coburg og Gotha. Hertugdømmene forble imidlertid formelt separate.
Ernst I døde i 1844, og hans eldste sønn Ernst II overtok styret og regjerte til sin død i 1893. En yngre prins, Albert av Sachsen-Coburg-Gotha ble i 1840 gift med den britiske dronning Victoria.  Ettersom Ernst II var barnløs, var den nærmeste arveberettigede i 1893 prinsen av Wales, den senere kong Edward VII av Storbritannia. Men Edward hadde gitt avkall på hertugdømmene til fordel for sin yngre bror, Alfred. Alfreds eneste sønn, som også het Alfred, begikk selvmord i 1899, så da Alfred døde ble han etterfulgt av sin nevø, Carl Eduard, hertugen av Albany, sønn av dronning Victorias yngste sønn. 
Carl Eduard regjerte inntil 18. november 1918 da det revolusjonære arbeider- og soldatrådet i Gotha avsatte ham som hertug i forbindelse med den tyske revolusjon. De to hertugdømmene, kun bundet sammen av sin felles hersker, ble adskilt, og opphørte å eksistere i 1920, da Sachsen-Coburg ble innlemmet i Bayern, og Sachsen-Gotha ble slått sammen med en rekke andre småstater til staten Thüringen.
Hovedstedene i Sachsen-Coburg og Gotha var Coburg og Gotha. Hertugdømmene hadde tilsammen et areal på 1 977 km² og en befolkning på 242 000 (1905).
Hertugdømmene Sachsen-Coburg og Gotha var de eneste stater i verden som anerkjente Den amerikanske konføderasjons (sørstatenes) uavhengighet.
Snute

Snute eller snuteparti er i biologisk sammenheng en forlengning av kjevene og (som regel) pusteåpningen/nesen som vokser ut foran i ansiktet på mange dyr, for eksempel landpattedyr som mårdyr, svinedyr, hundedyr og kattedyr, og sjøpattedyr som hvaler, seler og sjøkyr. Pusteorganet inngår i åndedrettssystemet.
Også om andre dyr, som insekter og fisk snakkes det om snuter. Snutebiller er et kjent eksempel fra insektverdenen, mens pansermaller er fisk som gjerne beskrives som lang- eller kortsnutede.
I tilfeller hvor pusteåpningen/nesen ikke er en del av snuten, hender det at man kaller snuteforlengelsen et nebb (hvalnebb) og selve nesen et blåsehull. Mange hvalarter, eksempevis nebbhvaler og delfiner, er eksempler på dette, men betegnelsen er kun en beskrivelse av den evolusjonære utformingen snuten har fått.

Andre betydninger

Snute kan som begrep også brukes i andre sammenhenger, for eksempel til å beskrive framparten av et objekt. Snuten på en bil refererer i så måte til den fremre delen av kjøretøyet og inkluderer gjerne alt fra frontruten og torpedoveggen (veggen mellom kupéen og motorrommet) og framover (se snutebil). 
Snuten på en båt omfatter gjerne baugen.
Aerogel

Aerogel er et konstruert materiale ofte kalt frossen røyk eller blå røyk. Aerogel er det stoffet i verden med lavest kjente massetetthet. Tettheten varierer etter type, men de mest ekstreme formene består av rundt 99,9% luft og har en massetetthet helt nede i 1g pr dm³ (liter). Materialet er et stivt skum, med en konsistens lik polystyren. Det er et ekstremt sterkt materiale, og kan bære 2000 ganger sin egen vekt uten å kollapse, men det er meget sprøtt og lite ressistent for støt.
Aerogel ble funnet opp av kjemikeren Samuel Stephens Kistler i 1931. Det er en utbredt myte at aerogel kommer fra NASA, et resultat av koordinert forskning mellom NASA og Aspen Systems, Inc. NASA har forsket mye på aerogel, og har brakt produktet fremover både når det gjelder produksjon og bruksområder, men det var Kistler som klarte å lage en silikabasert aerogel hele 27 år før NASA ble stiftet. De eksakte omstendighetene rundt oppfinnelsen er usikre, men den vanligste historien er at aerogel er et resultat av en konkurranse mellom Kistler og en Charles Learned, 'for å se om de kunne trekke væsken ut av en gelé uten at den krympet'.
Aerogel har mange interessante egenskaper, inkludert en utpreget dendrittisk struktur og ekstremt lav termisk konduktivitet (ca. 0,017 W/mK) som gir det imponerende isolasjonsegenskaper og et smeltepunkt på 1 200 °C.
Det er mange områder der aerogel blir brukt. Ett bruksområde er å fange støvpartikler, noe NASA gjorde ombord i Stardust-romskipet.
Aerogel er laget ved å trekke væsken ut av en gel gjennom superkritisk tørking. Den første formen for aerogel var basert på en silikagel, men Kistler klarte også å lage aerogel med alumina, kromoksid og tinnoksid. Mot slutten av 1980-tallet klarte man også å produsere aerogel av karbon. Silikabasert aerogel er fremdeles den mest vanlige.
En fremgangsmåte for å lage aerogel er at man starter med en flytende alkohol, som etanol, og blander den med silisiumdioksid (kvarts)-støv (silika) for å lage en gel. Deretter, ved en prosess kalt superkritisk tørking, blir alkoholen presset ut av gelen, gjerne med bruk av høytrykks karbondioksid. Med denne tørkeprosessen kollapser ikke gelen (mister ikke luftinnholdet). Silikabasert aerogel ser gjerne blåaktig ut fordi kvartsen sprer kortere bølgelengder av lys på samme måte som atmosfæren sprer sollys mot jorden på dagtid. På tross av dens gjennomsiktige utseende, føles den som hardt plastskum.
Aerogel er oppført 15 ganger i Guinness rekordbok for materialegenskaper, blant annet som beste isolator og det faststoff som har minst tetthet.
Kwangmyongsong-2

Kwangmyongsong-2 (Hangul: 광명성 2호, eller lysende stjerne 2) er en nordkoreansk satellitt som ble forsøkt skutt opp den 5. april 2009 fra Musudan-ri i Kilchu i provinsen Nord-Hamgyong.
Amerikanske, japanske og sørkoreanske myndigheter mener oppskytingen av er en fordekt test av langdistanseraketten Taepodong-2. Nord-Koreas myndigheter sier derimot at oppskytingen kun har som formål å sende ut en harmløs kommunikasjonssatellitt. Myndighetene sier videre at satellitten sender udødelige revolusjonssanger om Kim Il-sung og Kim Jong-il.
Den gjenværende delen av bæreraketten og nyttelasten falt ifølge United States Northern Command ned i Stillehavet. Sørkoreanske myndigheter mener den gikk minst 3,200 km, eller dobbelt så langt som Kwangmyongsong-1 i 1998.
Fedora (Linux)

Historie

Det er selskapet Red Hat som står bak distribusjonen Fedora Core. Opprinnelig het Red Hats distribusjon «Red Hat Linux». Sommeren 2002 lanserte de en ny kommersiell variant som heter «Red Hat Enterprise Linux». Dette var ingen stor suksess, blant annet fordi den kommersielle og frie (gratis) utgaven var for lik. Begge  distribusjon ble utgitt av Red Hat. Sommeren 2004 bestemte de seg for å legge ned «Red Hat Linux» og lage en ny distribusjon som var mer åpen for påvirkning utenfra, og som hadde mye raskere oppdateringsfrekvens enn de tidligere distribusjonene. Det var en del og fram og tilbake om navn, samarbeidspartnere og hvordan man skulle «åpne opp» distribusjonen. Det endte med at man slo sammen gamle «Red Hat Linux» og Fedora Linux Project, som fikk navnet Fedora Project, som gir ut distribusjonen Fedora Core. I realiteten er imidlertid Fedora Core ganske lik «Red Hat Linux», da det meste av utvikling og avgjørelser fremdeles gjøres av Red Hat. Fedora Core danner også grunnlaget for «Red Hat Enterprise Linux», f.eks. er versjon 4 av «Red Hat Enterprise Linux» basert på «Fedora Core 3».

Fedora Core, Fedora Extras og Fedora

Første versjon ble lansert den 5. november 2003 under navnet Fedora Core. Den bestod av operativsystemet og andre basisprogrammer som ble vedlikeholdt av programvareutviklere hos Red Hat. Under lanseringen av tredje versjon den 8. november 2004 ble det også lansert en programpakke kalt Fedora Extras. Den bestod av fri programvare som ikke nødvendigvis var blitt utviklet av Red Hat.
Ved lanseringen av versjon 7 den 31. mai 2007, ble Fedora Core og Fedora Extras slått sammen til én programvarepakke med navnet Fedora.

Bruksområde

Som de fleste andre store Linux-distribusjoner, finnes Fedora i versjoner for 32-bit x86 og 64-bit x86 prosessorer.

Installasjon

Fedora kan lastes ned som en Live-CD eller en installasjons-DVD. Fedora er veldig enkel å installere og kan fint installeres på en separat partisjon ved siden av andre operativsystemer, for eksempel Windows XP. En full installasjon med alle pakkene på CD-ene eller DVD-en kan bruke over 8 GB.

Pakkehåndtering

Linux-distribusjonen benytter seg av pakkesystemet DNF, (Dandified Yum) for å installere og oppdatere pakkene sine.

Fordeler og ulemper

Fedora er et nybegynnervennlig Linux-operativsystem.
For noen er det en ulempe at mye hjelp og bruksanvisninger bare finnes på engelsk.
Versjonene av Fedora har kort levetid. Dette er en ulempe for brukere som ønsker en «varig» distribusjon som vedlikeholdes med jevne mellomrom.
Den korte levetiden er også en fordel. Datamaskiner og deres tilbehør gjennomgår en stadig utvikling – nye prosessorer, nye minnetyper, nye skjermkort, og nye former for periferiutstyr. På grunn av sin korte levetid har versjonene av Fedora nyere programvare, og er bedre tilpasset nyere maskinvare enn distribusjoner som satser på stabilitet (f.eks Debian).
ERT1

Bakgrunn

Tv-sendinger startet relativt sent i Hellas, seks år etter Norge og ett år etter Irland. ERT1 startet regulære sendinger 23. februar 1966 som en del av kringkastingsselskapet EIRT. Kanalen het også EIRT og var den første riksdekkende tv-kanalen i Hellas. Fire dager senere startet Hellas' forsvar opp søsterkanalen TED (senere YENED) opp med sendinger rettet mot greske militære styrker. 
I perioden 1967–1974 var Hellas et militærdiktatur, og regimet la sterke føringer på greske tv-sendinger. Etter diktaturets fall var det flere omorganiseringer i gresk fjernsyn. I 1975 ble kringkastingsselskapet EIRT erstattet av ERT (Ellinikí Radiophonia Tileórasi), og kanalen skiftet navn til ERT. 
I 1982 overførte Hellas' forsvar eierskapet til sin tv-kanal, YENED, til ERT. Den tidligere forsvarskanalen skiftet navn til ERT2, mens ERT ble hetende ERT1. I 1987 ble de to søsterkanalene overført til et nytt selskap, Ellinikí Radiofonía Tileórasi (ERT), og kanalene skiftet navn til ET1 og ET2. I 1988 ble en tredje kanal, ET3, etablert.

Stengningen av ERT1

18. august 2011 foreslo det greske regjeringen, ved statsminister Georgios Papandreou, å stenge ET1 og overføre dens programmer til de to andre offentlige tv-kanalene. Forslaget ble avvist, og i juni 2013 valgte den greske koalisjonsregjeringen med Antonis Samaras som statsminister i stedet å legge ned hele kringkasteren ERT – til sterke protester i Hellas og utlandet. Som erstatning etablerte regjeringen et nytt kringkastingsselskap, NERIT. Den nye tv-kanalen NERIT1 overtok frekvensene til ET1 i 2014.

Gjenåpningen i 2015

11. juni 2015 – to år etter nedstengningen av ET1 – gjenetablerte koalisjonsregjeringen med Alexis Tsipras som statsminister ERT. Samme dag gjenoppsto ERT1 og tok tilbake frekvensene som NERIT1 hadde brukt siden 2014.
Før stengningen i 2013 var ERT1 hovedsakelig en underholdnings- og kulturkanal. Etter gjenetableringen i 2015 sender kanalen først og fremst nyheter, aktualiteter og idrett samt debattprogrammer, filmer, utenlandske serier og noen kulturprogrammer.
Tankevirus

Om Tankevirus

Boken er en fortelling om to dager i den fiktive personen Annas liv.
Boken forteller hvordan den ene dagen angripes Anna av tilsammen 13 «tankevirus» og i den andre har hun fått «psykologiske vitaminer» til å slå ned «virusangrepene».Hanne H. Brorson har hentet det hun kaller «psykologiske vitaminer» (eller «tankevitaminer») fra mindfulness, kognitiv adferdsterapi og metakognitiv terapi.
Per Vaglum anmeldte boken i Tidsskrift for Den norske legeforening og påpekte at boken med sine 59 sider først og fremst var veldig kort, nærmest et essay i lengde. Vaglum mente at «[b]ruken av virus- og vitaminmetaforene er dessverre ikke så velvalgt for et medisinsk publikum» siden vitaminer ikke kan bekjempe virus. Han viste til at boken falt inn under kategorien «selvhjelpslitteratur», og skrev::
«Problemet med å anbefale bøker som denne til pasienter som har psykiske lidelser med funksjonssvikt, er at pasienten kan oppleve det som enda et nederlag når selvhjelpsboken ikke virker. For kompliserte menneskelige problemer finnes det alltid enkle forslag til løsninger, som dessverre nesten alltid er feil. I det psykoterapeutiske møtet mellom lege og pasient er det heldigvis flere virksomme bestanddeler enn tankevitaminer: lege-pasient-relasjonen, livsløpsperspektivet, hjemmeoppgaver og hjelp til å oppdage automatisk repeterte relasjonsmønstre og ubevisste motiver og konflikter som kan vedlikeholde negative tankemønstre.».

Priser

Prosjektet «Mindre Tankevirus – mer hverdagsglede» i regi av Rådet for psykisk helse bygger på boken Tankevirus og vant Helseprisen 2016.
Richard Ben Cramer

Biografi

Richard Ben Cramer ble født i Rochester i New York. Han tok en bachelorgrad i de frie kunstene på Johns Hopkins University. Senere tok han en mastergrad på Columbia University.
Han har jobbet som journalist for blant andre The Philadelphia Inquirer, The Baltimore Sun, Esquire og Rolling Stone.
I 1979 vant han Pulitzerprisen for de internasjonale reportasjene hans fra Midtøsten. Hans arbeid som politisk reporter toppet seg med What It Takes: The Way to the White House, en bok om det amerikanske presidentvalget i 1988. Den regnes som en av de viktigste verkene om presidentvalgpolitikken.
Cramer var tilhenger av New York Yankees og biografien hans om Joe DiMaggio, Joe DiMaggio: The Hero's Life, ble en The New York Times-bestseller i 2000. Han har også skrevet biografiene, Ted Williams: The Seasons of the Kid og What Do You Think of Ted Williams Now? : A Remembrance, om baseballspilleren Ted Williams.
Den nyeste boken hans, How Israel Lost: The Four Questions, handlet om hvordan den israelske okkupasjonen av Vestbredden har fordervet landets opprinnelige, skinnende visjon. Han jobbet angivelig med en biografi om baseballspilleren Alex Rodriguez.
Cramer var bosatt i Chestertown i Maryland sammen med sin kone, Joan Cramer. Han døde 7. januar 2013 på Johns Hopkins Hospital i Baltimore av kompilikasjoner som følge av lungekreft.
Wappesellus

Utseende

En liten, kraftig, mørk trebukk. Hele dyret er svart med en matt, fiolett glans bortsett fra lårenes indre halvdel som er oransje. Oversiden er kraftig punktert. Antennene er tynne og omtrent så lange som kroppen. Pronotum er en del bredere enn langt, tønneformet. Dekkvingene er jevnbrede, svært kraftig punkterte. Beina er korte og kraftige med klubbeformede lår.

Levevis

Larvene lever inne i død ved, gjerne små kvister av løvtrær.

Utbredelse

Slekten er utbredt i Brasil.
Hagefjorden (Solund)

Hagefjorden er en arm av Buefjorden på nordsiden av øya Sula i Solund kommune i Sogn og Fjordane. Fjorden strekker seg 7 kilometer rett sørover og medregnet Hersnessundet og Tuvenesosen, som er en fortsettelse av den smale fjorden nordover, er den 12 kilometer lang. Selve Hagefjorden har innløp ved Hersvik.
Riksvei 606 går langs de indre deler av fjorden. Det er flere holmer i fjorden. Den flateste av disse er Glidreholmen som ligger nordøst for Vauleneset. Hagefjorden fryser lett til om vinteren.
Barry McGuire

Diskografi

Singelplatene som ble solgt i platebutikkene i Norge var alle produsert av Telefunken-Decca på lisens fra RCA Victor Records og importert fra Tyskland. Det gjeldt ikke bare utgivelsene til Barry McGuire, men også for The Mamas and the Papas og The Monkees.
Nanfang Zhoumo

Nanfang zhoumo (kinesisk: 南方周末, pinyin: Nánfāng zhōumò) er en kinesisk ukeavis som utgis i Guangzhou. Avisen er kontroversiell fordi den flere ganger har sluppet til materiale kritisk til styrende organer, blant annet ved å avdekke skandaler. Flere ganger har den måttet skifte ut redaksjonen.
Masanori Sanada

Landslaget

Masanori Sanada ble tatt ut i Japans tropp til Asiamesterskapet i fotball for menn 1988.
Enkeltdistanse-VM på skøyter 2011

Det 13. verdensmesterskapet på enkeltdistanser i hurtigløp på skøyter blir arrangert fra 10. mars til 13. mars 2011 i den nye skøytehallen i Inzell, Tyskland. På samme sted, Ludwig Schwabl Stadion, ble det arrangert VM enkeltdistanser i 2005. Siden desember 2010 har banen vært overbygd.
Etter Salt Lake City og Nagano er Inzell det tredje stedet VM enkeltdistanser blir arrangert for andre gang.
Stockholmsutstillingen 1930

Stockholmsutstillingen 1930 ble arrangert av Svenska slöjdföreningen og var en arkitektur-, formgivnings- og kunsthåndverksutstilling. Utstillingen ansees som den viktigste enkeltbegivenhet for etableringen av den nye stilen, funksjonalismen i Skandinavia og for modernismens gjennombrudd i skandinavisk arkitektur. Stockholmsutstillingen var åpen mellom den 16. mai og den 29. september 1930 og registrerte i disse seks ukene nesten fire millioner besøkende.

Lokalisering

Stockholmsutstillingen var lokalisert langs  Djurgårdsbrunnsvikens nordre strand. Utstillingens sjefarkitekt, Gunnar Asplund, fikk gjennom denne utstillingen sitt store internasjonale gjennombrudd. Utstillingens mest synlige arkitektoniske innslag var blant annet den store reklamemast som ble kronet med arkitekten Sigurd Lewerentz v-formede utstillingslogo.

Utstillingens innhold

Inne på området kunne man se på funksjonalismens nye stilideal med industrielt framstilte – masseproduserte- varer. Der fantes også en restaurant som het Paradiset. Stockholmsutstillingen førte framfor alt fram radikale tanker omkring bolig og miljø. Man propaganderte for at man gjennom fornuftig utnytting av ressursene skulle kunne tilgodese det store boligbehov som fantes i Sverige i denne perioden. Man viste frem ideelle boligtyper som var billige og rasjonelle. Tanken var at man skulle bruke ressursene til å skape hygieniske og lyse boliger med plass for alle.
Pakistan kjernekraftverk

Pakistan kjernekraftverk (også kalt PNPFC – Pakistan Nuclear Power Fuel Complex) er et kjernekraftverk som produserer anriker uran og produserer noe elektrisk kraft i Kundian i Punjab-provinsen, 175 km sør for Pakistans hovedstad Islamabad. Reaktoren inngår i Chashma-komplekset. Anlegget er ikke fullstendig utbygd, og byggingen skjer i samarbeid med Kina. Målet med prosjektet er å gjøre seg fullstendig uavhengig av utenlandsk hjelp i utbyggingen. Rundt 90 % av arbeidet ved anlegget er ferdig, og normal drift vil mest sannsynlig starte i slutten av 2010. Rekatoren som er drift (2009) har en effekt på 300 MW, men lite av dette brukes til strømproduksjon.
Husum danske kirke

Husum danske kirke er en sognekirke for den danske menighet i Husum i Nordfrisland i det vestlige Sydslesvig. Kirken ligger i Klaus-Groth-Straße, i nærheten av den danske skole, og hører under Dansk Kirke i Sydslesvig.

Kirkebygningen

Kirken ble oppført i 1991 og er tegnet av arkitekt Alan Havsteen-Mikkelsen (1938 – 2002). Den åttekantede bygning med sortglasert sadeltak og runde vinduer (koøyer) et tenkt som et skip. Kirkeklokken er plassert i en klokkestabel i bygningens vestgavl. Over inngangsdøren ses et glassmaleri som viser Kristusskikkelsen fra den store Jellingesten.

Interiør

Fløyaltertavlen forestiller Jesus på Genesaretsjøen og er malt av den færøyske kunstner Zacharias Heinesen. I 1993 skjenket dronning Ingrid et krusifiks av billedkunsteren Sven Havsteen-Mikkelsen (1912–1999). Orgelet er tegnet av kirkens arkitekt og bygget i 1993 av Anders Havgaard Rasmussen.
Oppdrag Nemo

Historien

Filmen har en enkel historie, hvor den lille klovnefisken «Nemo» har verdens mest overbeskyttende alenepappa, «Marlin». «Nemo» blir fanget av en tannlege og hobbydykker i Sydney og «Marlin» må trosse alle sine nevroser for å redde sønnen sin. Med seg på turen har han med seg palettkirurgifisken «Dory», som har ekstremt dårlig korttidshukommelse men som også er utrolig hjertelig.
Marinbiologer har berømmet filmen for sin virkelighetstro fremstilling av fisk spesielt og det marine miljøet generelt.

Priser

Filmen vant 32 priser og ble i tillegg nominert til 29 til.

Vunnede

2004 Oscar; Beste animasjonsfilm
Mazandaraniene

Mazandaraniene, ansett som etterkommere av tapurene, er et folk som bor fremfor alt i det nordlige Iran, sør for Kaspihavet. Elburzfjellene markerar sørgrensen for mazandaraniernes utbredelse.

Språk

De flesta mazandaraniere taler både det lokale språket mazenderani og persisk. Mazenderani synes imislertid å være på vikende front, og kan dø ut.
Arts and Crafts

Arts and Crafts (engelsk for «kunsthåndverk») eller the Arts and Crafts Movement var det engelske navnet på en designretning eller bevegelse som ville gjenreise de estetiske kvalitetene i kunsthåndverket. Bevegelsen oppstod på 1860-tallet og varte til begynnelsen av 1900-tallet med et høydepunkt i Storbritannia og USA mellom 1880 og 1910. Den var inspirert av tankene til den engelske kunstkritikeren John Ruskin, spesielt boken The Stones of Venice (1853) og kapitlet The Nature of Gothic, og arbeidet til designeren William Morris.
Arts and Crafts som reformistisk bevegelse hadde innflytelse på britisk og amerikansk arkitektur, dekorativ kunst, interiør- og møbeldesign, håndverk og selv utformingen av engelske hager. De ledende navnene var William Morris, Charles Robert Ashbee, T. J. Cobden Sanderson, Walter Crane, Nelson Dawson, Phoebe Anna Traquair, Herbert Tudor Buckland, Charles Rennie Mackintosh, Christopher Dresser, Edwin Lutyens, Ernest Gimson, William Lethaby, Edward Schroeder Prior, Frank Lloyd Wright, Gustav Stickley, og kunstnere knyttet til pre-rafaelittene.
I USA er de tilsvarende begrepene for Arts and Crafts markert som «American Craftsman» eller «Craftsman style». Arts and craft er stilen som dominerte før art nouveau/jugendstil. (1890–1910)
Arts and Crafts-bevegelsen startet som en av flere bevegelser som strebet etter en stil som var samtidig og spesifikk for 1800-tallet. Den kom til å bli sett på som en reaksjon mot de eklektiske, historiske stilene og stilimiterende industriproduktene som den industrielle revolusjonen hadde skapt. Bevegelsen ønsket seg håndverkframstilte istedenfor maskintilvirkede produkter og en personlig stil istedenfor de historiske stilene. Imidlertid kan man i den formgivningen som bevegelsen ga opphav til se en viss forkjærlighet til nygotikk og landlig idyll, og mange av produktene som ble laget med gjort noe uferdige for å gi et mer rustikt inntrykk.
Den innflytelsesrike svenske kunsthistorikeren Gregor Paulsson hadde stor sympati med bevegelsen i motsetningen til pre-rafaelittene, som han foraktet, og som bevegelsen blant annet hadde som forutsetning. I henhold til Paulsen var «Morris’ kunstnergjerning forankret i en sosialistisk samfunnsordning, en ikke-marxistisk sosialisme som hvilte mer på en sosial enn på en økonomisk-teoretisk grunnvoll.»
Eikesvermer

Utseende

En stor (vingespenn 85 – 125 mm, hunnen størst) svermer med flikete vinger. Grunnfargen er ganske variabel med det vanligste er okergul. Forvingene har to brede, litt mørkere tverrbånd on en mørk, trekantet flekk ved bakhjørnet. Bakvingene er gulbrune, litt rødlige ved roten. I motsetning til ospesvermeren stikker ikke bakvingene ut fremfor forvingene når den sitter. Larven er grønn, med vortete hus og lyse skråstriper på hvert ledd.

Levevis

Larvene lever på ulike arter av eik (Quercus spp.). Sommerfuglen har to generasjoner hvert år, i mai-juni og i august-september.

Utbredelse

Eikesvermeren finnes fra Atlasfjellene i Marokko, gjennom Sør-Europa og Midtøsten østover til Iran. Den kan vandre en del, og dukker av og til opp nord for det egentlige utbredelsesområdet, for eksempel i Nord-Frankrike og ved Moskva.
Église d'Auteuil (Paris Metro)

Église d'Auteuil er en stasjon på metroen i Paris.
Stasjonen betjenes av linje 10.

Historikk

Frem til 15. mai 1921 het denne stasjonen Wilhem, oppkalt etter den franske forfatteren Guillaume-Louis Bocquillon som brukte navnet som psevdonym. Etter den første verdenskrig var det en offentlig tjenestemann som var overbevist om at stasjonen hadde blitt oppkalt etter Keiser Vilhelm II av Tyskland, denne tjenestemannen sørget for at stasjonen ble omdøpt.